# Kotitalous (ttKO.9)

Kotitalouden valinnaisaineessa syvennetään perusruoanvalmistuksen ja -leivonnan tietoja ja taitoja. Valinnaisaineessa opitaan aterioiden suunnittelua ja toteutusta sekä yhteistyötä ja vuorovaikutusta. Käsiteltäviä aiheita ovat erityisruokavaliot, suomalainen ruokakulttuuri alueittain sekä Euroopan ruokakulttuurit.

# Käsityö, tekninen työ (ttKStn.9)

Teknisentyön valinnaisaineessa opetellaan uusia kädentaitoja. Lukuvuoden aikana ryhmä valitsee toteutukseen 2-3 teemaa tai tekniikkaa. Teemoja ovat olleet aiemmin mm. puulajien yhdistäminen (shakkilauta), metallirakenteet tai taivuttaminen (jakkara), puun sorvaustekniikka (nuija, naulakko) tai metallilevyn muotoilu (laatikon kanttaaminen). Töiden toteutuksessa harjoitellaan koneiden turvallista käyttöä, materiaalien tuntemusta ja perustekniikoita siten, että voit toteuttaa oman suunnitelmasi annetusta teemasta tai tekniikasta.

# Käsityö, tekstiilityö (ttKSts.9)

Tekstiilityön valinnaisaineessa voit oppia uuden tekniikan tai kehittyä jonkin tekniikan taitavammaksi tekijäksi. Valinnaisaineen sisältö muotoutuu oppilaiden taitotason, kiinnostuksen ja yhteisen sopimuksen mukaisesti. Pääset toteuttamaan löytämiäsi ihania ideoita tai suunnittelemaan ja toteuttamaan vaikkapa uuden kesävaatemalliston itsellesi tai tekemään sisustussuunnitelman omaan huoneeseesi.

# Kuvataide (ttKU.9)

Kuvataiteen valinnaisaineessa harjoitellaan erilaisia tekniikoita, opitaan uusia taitoja ja kehitetään omaa persoonallista ilmaisua. Sisältöinä ovat itselle tärkeät aiheet ja ilmiöt, erilaiset kuvakulttuurit ja ympäristö. Keväällä tehdään omavalintainen kuvataiteen opinnäytetyö.

# Liikunta (ttLI.9)

Liikunnan valinnaisaineessa harjoitellaan ja syvennetään liikunnan perustaitoja. Valinnaisaineen tunnit tuovat lisää liikuntaa arkeesi ja tarjoavat mahdollisuuden kehittää kuntoasi. Tunneilla hyödynnetään koulun omia sisä- ja ulkoliikuntapaikkoja sekä mahdollisuuksien mukaan muita lähiliikuntapaikkoja.

# Musiikki (ttMU.9)

Musiikin valinnaisaineessa voit syventää musiikillisia taitojasi. Painopiste on yhdessä musisoimisessa, laulamisessa ja soittamisessa. Tunneilla tutustutaan monipuolisesti eri musiikkityyleihin. Valinnaisaineen tarjoaa myös mahdollisuuden esiintyä koulun juhlissa.